Sakpas-Sake: Hofsake, Eskom en melk | Netwerk24
Sakpas-Sake: Hofsake, Eskom en melk
Deur Elvira Wood 10 Augustus 2018 06:40
Volgens die suiwelmaatskappy Clover verwag hy 'n beter verdienste vanjaar.
Die wiele begin al hoe vinniger teen Steinhoff draai.
Bykans 'n jaar nadat dit op die lappe gekom het dat daar groot probleme met dié maatskappy se boekhouding was, het 'n groep respondente 'n klasaksie hofaansoek gebring.
Eskom is ook nog in 'n stryd gewikkel om die ligte aan te hou omdat loongeskille met vakbonde nie opgelos word nie.
1. Steinhoff: Eerste klasaksie in SA gebring
'n Klasaksie hofaansoek is Woensdag teen Steinhoff en sowat 40 ander respondente in die hooggeregshof in Johannesburg gebring.
Die eis wat die klasaksie teen die partye kan meebring kan na verwagting miljarde rande beloop.
2. Eskom, vakbonde haaks oor tugstappe
Eskom en die vakbonde NUM en Numsa het in beginsel 'n loonooreenkoms bereik. Maar daar is 'n haakplek oor moontlike tugstappe teen werkers wat gestaak het.
Eskom het dié aankondiging Woensdagaand gedoen ná weke van moeilike onderhandelinge wat onder meer deur kragonderbrekings gekenmerk is.
3. Clover verwag ekstra romerige verdienste
Clover se aandeelprys het met 4,11% gestyg ná 'n handelsverklaring waarin hy sê hy verwag 'n driedubbele styging in sy verdienste.
Die suiwelreus sê in die verklaring sy wesensverdienste per aandeel in die jaar tot einde Junie sal tussen 207% en 227% hoër wees as die 63,9c per aandeel in die ooreenstemmende tydperk in 2017.
4. Fout met aftreefondse: Dié 25 het weer geregistreer
Liberty het vanjaar met 'n aansoek in die hooggeregshof reeds die deregistrasie van 25 van die aftreefondse wat hy verkeerdelik gesluit het, omgekeer.
Hy het vroeër erken hy het 130 aftreefondse – met sowat R100 miljoen se bates – tussen 2007 en 2013 verkeerdelik gesluit.
5. WhatsApp se fout kan jou flater word
'n Kuberveiligheidsgroep in Israel waarsku WhatsApp het 'n fout wat toelaat dat kuberkrakers vals boodskappe na individue en groepe kan stuur.